Ketepi bersosial demimu Muaz
Cyberjaya: Biarpun tinggal berjauhan, kasih sayang Muhammad Ammar Mohamad Yusup terhadap adiknya, Muaz yang menghidap Cerebral Palsy (CP) tidak pernah berkurangan. Ini kerana hubungan mereka sangat rapat berikutan Muhammad Ammar, 22, yang selalu membantu keluarga menjaga adiknya sebelum ini. Namun, sejak menyambung pengajian dalam Diploma Pengurusan Umrah dan Haji di sebuah kolej, di sini, Muhammad Ammar tiada kesempatan untuk bersama Muaz, 14, tetapi akan 'mencuri masa' ketika pulang ke kampung pada hujung minggu atau cuti semester. Muhammad Ammar berkata, kepuasan itu tidak dapat digambarkan dengan kata-kata kerana dia sudah menjaga Muaz sejak kecil. "Saya ada 14 adik-beradik, tetapi sembilan daripadanya sudah berkahwin dan saya paling rapat dengan adik (Muaz). "Ia kerana sejak dulu saya yang bantu dan ambil alih tugas menjaganya kerana adik lumpuh, jadi tak boleh berjalan dan perlu bergantung dengan orang untuk bergerak. "Ketika pelaksanaan Perintah Kawalan Pergerakan (PKP) lalu, saya sudah sambung belajar, tapi ketika itu pembelajaran di rumah, jadi dapat bantu jaga adik. "Kini, saya hanya dapat pulang dua kali dalam sebulan dan ketika cuti semester, jadi waktu itu akan ambil alih tugas menjaga adik macam biasa," katanya. Bercerita lanjut, Muhammad Ammar berkata, cabaran awal ketika menjaga Muaz adalah membiasakan diri untuk mengetepikan masa luang bersama rakan. "Kadangkala, kita perlukan masa kita, tapi bila rumah tak ada orang, saya perlu tolak ajakan kawan untuk lepak untuk jaga adik. Mahu atau tidak, kena bantu dan itu antara pengorbanan perlu dilakukan. "Tapi, bila jaga adik, saya dapat rezeki yang tak dijangka kerana orang akan bagi duit untuk adik dan syukur kerana urusan mudah, malah sangat senang menjaganya," katanya. Menurut Muhammad Ammar, Muaz kini mengikuti Program Pendidikan Khas Integrasi di Sekolah Menengah Kebangsaan (SMK) Raja Muda di Parit Raja, Muar, Johor. "Dia (Muaz) boleh bercakap, cuma pelat, jadi orang yang tak biasa susah nak faham. "Sebagai abang, saya memang rindukannya bila sudah lama tak jumpa dan apabila nampak anak istimewa, saya secara automatik akan teringat adik. "Adik pun sama kerana bila saya hubunginya, dia akan tanya bila nak balik," katanya. Selagi ada kudrat, Muhammad Ammar akan terus membantu keluarga menjaga Muaz setakat yang termampu. "Cuma saya sudah mula fikir bagaimana masa depannya nanti. Siapa yang nak jaga adik jika saya tiada atau bila usianya semakin meningkat. "Moga yang baik-baik saja untuknya di kemudian hari dan syukur kerana ramai beri kata semangat selepas saya kongsi mengenai adik di TikTok. "Malah tak sangka akan tular kerana saja kongsi video untuk suka-suka," katanya yang bakal menamatkan pengajian setahun lagi dan menyimpan hasrat bergelar mutawif.